CELEX: 32013D0304
Language: fi
Date: 2013-06-10 00:00:00
Title: 2013/304/EU: Neuvoston päätös, annettu 10 päivänä kesäkuuta 2013 , Euroopan komission valtuuttamisesta osallistumaan Euroopan unionin puolesta neuvotteluihin urheilutulosten manipuloinnin torjumista koskevasta Euroopan neuvoston kansainvälisestä yleissopimuksesta, rikosasioissa tehtävää oikeudellista yhteistyötä ja poliisiyhteistyötä koskevia asioita lukuun ottamatta

22.6.2013   
            
            
               FI
            
            
               Euroopan unionin virallinen lehti
            
            
               L 170/62
            
         NEUVOSTON PÄÄTÖS,
   annettu 10 päivänä kesäkuuta 2013,
   Euroopan komission valtuuttamisesta osallistumaan Euroopan unionin puolesta neuvotteluihin urheilutulosten manipuloinnin torjumista koskevasta Euroopan neuvoston kansainvälisestä yleissopimuksesta, rikosasioissa tehtävää oikeudellista yhteistyötä ja poliisiyhteistyötä koskevia asioita lukuun ottamatta
   (2013/304/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 50, 56 ja 165 artiklan sekä 218 artiklan 3 ja 4 kohdan,
   ottaa huomioon Euroopan komission suosituksen,
   sekä katsoo seuraavaa:
   
               (1)
            
            
               Olisi aloitettava neuvottelut urheilutulosten manipuloinnin torjumista koskevasta Euroopan neuvoston kansainvälisestä yleissopimuksesta.
            
         
               (2)
            
            
               Neuvotteluprosessi perustuu Euroopan neuvoston ministerikomitean 13 päivänä kesäkuuta 2012 päivättyyn päätökseen CM/Del/Dec/1145/8.1, joka puolestaan perustuu Euroopan neuvoston urheilusta vastaavien ministereiden 12. konferenssissa hyväksyttyyn päätöslauselmaan nro 1, jossa todetaan, että kyseisen yleissopimuksen soveltamisalan ja määräysten olisi perustuttava suositukseen CM/Rec(2011)10 ja toteutettavuustutkimukseen MSL12 (2012) 4 rev3.
            
         
               (3)
            
            
               Neuvotteluprosessin tavoitteena on esittää Euroopan neuvoston ministerikomitealle yleissopimusluonnos, joka ministerikomitean päätöksestä riippuen viimeistellään yleissopimukseksi ja toimitetaan Euroopan neuvoston parlamentaariselle yleiskokoukselle lausuntoa varten tai toimitetaan EPASille viimeisteltäväksi ei-sitovana oikeudellisena välineenä.
            
         
               (4)
            
            
               Tietyt urheilutulosten manipuloinnin torjumista koskevan Euroopan neuvoston kansainvälisen yleissopimusluonnoksen määräykset koskevat rikosasioissa tehtävää oikeudellista yhteistyötä ja poliisiyhteistyötä ja kuuluvat siten SEUT-sopimuksen kolmannen osan V osaston soveltamisalaan. Näiden määräysten osalta hyväksytään erillinen päätös samanaikaisesti tämän päätöksen kanssa.
            
         
               (5)
            
            
               Koska neuvottelut koskevat asioita, jotka kuuluvat osittain unionin toimivaltaan ja osittain jäsenvaltioiden toimivaltaan, unionin olisi osallistuttava näihin neuvotteluihin yhdessä jäsenvaltioidensa kanssa. Jäsenvaltiot voivat sen vuoksi osallistua neuvotteluihin ja neuvotella niiden toimivaltaan kuuluvista asioista.
            
         
               (6)
            
            
               Jos EU päättää liittyä uuteen yleissopimukseen, yleissopimuksen oikeudellinen luonne ja toimivallan jako jäsenvaltioiden ja unionin kesken määritetään erikseen neuvottelujen päätteeksi yksittäisten määräysten tarkkaa soveltamisalaa koskevan analyysin perusteella,
            
         ON HYVÄKSYNYT TÄMÄN PÄÄTÖKSEN:
   1 artikla
   Valtuutetaan komissio neuvottelemaan Euroopan unionin puolesta unionin toimivaltaan kuuluvien kysymysten osalta urheilutulosten manipulointia koskeva Euroopan neuvoston kansainvälinen yleissopimus, rikosasioissa tehtävää oikeudellista yhteistyötä ja poliisiyhteistyötä koskevia asioita lukuun ottamatta, tämän päätöksen liitteenä olevien neuvotteluohjeiden mukaisesti.
   2 artikla
   Neuvotteluohjeet ovat tämän päätöksen liitteenä.
   3 artikla
   Neuvottelut käydään 1 artiklan mukaisesti kuullen neuvoston urheilutyöryhmää, jota neuvoston muiden työryhmien asiantuntijat tarvittaessa tukevat.
   4 artikla
   Tämä päätös on osoitettu komissiolle.
   
      Tehty Luxemburgissa 10 päivänä kesäkuuta 2013.
      
         
            Neuvoston puolesta
         
         
            Puheenjohtaja
         
         L. VARADKAR
      
   
   
      LIITE
      
         Neuvotteluohjeet urheilutulosten manipuloinnin torjumista koskevan Euroopan neuvoston kansainvälisen yleissopimuksen neuvottelemiseksi, rikosasioissa tehtävää oikeudellista yhteistyötä ja poliisiyhteistyötä koskevia asioita lukuun ottamatta
      
      Yleissopimuksella pyritään luomaan kansainvälinen oikeudellinen kehys urheilutulosten manipuloinnin, erityisesti sopupelien, estämiseksi ja torjumiseksi; yleissopimuksen tavoitteena olisi oltava alan kansainvälisen yhteistyön lisääminen ja seurantamekanismin perustaminen sen varmistamiseksi, että yleissopimuksen määräyksiä noudatetaan tehokkaasti.
      Uuden yleissopimuksen määräykset voivat koskea seuraavia unionin toimivaltaan kuuluvia aloja:
      
                  1.
               
               
                  Urheilukilpailujen oikeudenmukaisuuden ja avoimuuden ja urheilusta vastaavien tahojen välisen yhteistyön edistäminen sekä urheilijoiden fyysisen ja henkisen koskemattomuuden suojeleminen.
               
            
                  2.
               
               
                  Sisämarkkinoihin kuuluvat oikeudet (palvelujen tarjoamisen vapaus ja sijoittautumisvapaus), siltä osin kuin ne liittyvät sopupelejä ja urheilualan vedonlyöntiä koskeviin yleissopimusluonnoksen määräyksiin.
               
            
                  3.
               
               
                  Edellä mainittuihin aloihin liittyvä tietosuoja.
               
            Komission edustama Euroopan unioni, joka ottaa huomioon unionin säännöstön viimeisimmän kehityksen ja noudattaa toimivaltajakoa, osallistuu neuvotteluihin näillä aloilla seuraavin tavoittein:
      
                  1.
               
               
                  Otetaan huomioon EU:n politiikka urheilukilpailujen oikeudenmukaisuuden ja avoimuuden ja urheilusta vastaavien tahojen välisen yhteistyön edistämisen alalla sekä urheilun ja urheilijoiden fyysisen ja henkisen koskemattomuuden suojelu suojelemalla urheilun rehellisyyttä urheilutulosten manipuloinnilta, erityisesti:
                  
                              a.
                           
                           
                              Neuvoston ja neuvostossa kokoontuneiden jäsenvaltioiden hallitusten edustajien päätöslauselma Euroopan unionin urheilualan työsuunnitelmasta vuosiksi 2011–2014 (1);
                           
                        
                              b.
                           
                           
                              Neuvoston päätelmät urheilutulosten manipuloinnin torjunnasta (2).
                           
                        EU:n toimivalta urheilun alalla on täydentävää toimivaltaa, joka SEUT 165 artiklan 4 kohdan ensimmäisen luetelmakohdan mukaisesti ei merkitse jäsenvaltioiden lakien ja asetusten yhdenmukaistamista.
               
            
                  2.
               
               
                  Varmistetaan, että uuden yleissopimuksen määräykset:
                  
                              —
                           
                           
                              eivät ole ristiriidassa sijoittautumisoikeutta ja palvelujen vapaata liikkumista koskevien, jaetun toimivallan piiriin kuuluvien EU:n sääntöjen kanssa rahapelien ja vedonlyönnin osalta, Euroopan unionin toiminnasta tehty sopimus ja erityisesti sen 49 ja 56 artikla huomioon ottaen sellaisina kuin ne ovat Euroopan unionin tuomioistuimen tulkitsemina, ja varmistetaan, etteivät uuden yleissopimuksen asiaan liittyvät määräykset estä näiden oikeuksien käyttämistä;
                           
                        
                              —
                           
                           
                              koskevat urheiluun liittyvää vedonlyöntiä ainoastaan siltä osin kuin se liittyy suoraan urheilutulosten manipulointiin;
                           
                        
                              —
                           
                           
                              eivät pyri tai eivät tosiasiallisesti johda vedonlyöntipalvelujen sääntelyn yhdenmukaistamiseen ilman, että kyseiset säännöt on ensin hyväksytty unionin tasolla.
                           
                        Neuvotteluissa olisi otettava huomioon EU:n politiikka sellaisena kuin se on määritelty uhkapelejä ja vedonlyöntiä koskevista puitteista EU:n jäsenvaltioissa 10. joulukuuta 2010 annetuissa neuvoston päätelmissä.
               
            
                  3.
               
               
                  Varmistetaan, että uuden yleissopimuksen määräykset eivät ole ristiriidassa jaetun toimivallan piiriin kuuluvalla tietosuojan alalla hyväksyttyjen unionin sääntöjen kanssa, erityisesti:
                  
                              a.
                           
                           
                              Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (3).
                           
                        
                              b.
                           
                           
                              Puitepäätös 2008/977/YOS, tehty 27 päivänä marraskuuta 2008, rikosasioissa tehtävässä poliisi- ja oikeudellisessa yhteistyössä käsiteltävien henkilötietojen suojaamisesta (4).
                           
                        
            Komission on kuultava 3 artiklassa tarkoitettua neuvoston työryhmää ennen kutakin Euroopan neuvostossa pidettävää neuvottelu- ja/tai sopimuksen laatimisistuntoa ja raportoitava kyseiselle työryhmälle kunkin istunnon jälkeen.
      Vilpittömän yhteistyön periaatteen mukaisesti unioni ja jäsenvaltiot kunnioittavat ja avustavat toisiaan tästä yleissopimuksesta käytävien neuvottelujen yhteydessä.
      Komission on varmistettava, että uusi yleissopimus mahdollistaa EU:n välineissä säädettyjen korkeampien vaatimusten soveltamisen EU:n jäsenvaltioiden välisissä suhteissa.
      
         (1)  EUVL C 162, 1.6.2011, s. 1.
      
         (2)  EUVL C 378, 23.12.2011, s. 1.
      
         (3)  EYVL L 281, 23.11.1995, s. 31.
      
         (4)  EUVL L 350, 30.12.2008, s. 60.